**במדבר ד-ח: מחנה עם שכינת האל בתוכו**

**דף למנחה**

במרכז היחידה השבועית עומדות כמה פרשיות הלכתיות, שהמשותף להן הוא הקשר בין הציבור, העם, לבין המשכן הקדוש בלב המחנה: מכיוון שיש מקום קדוש במחנה, אין בו מקום לטמאים ועליהם לצאת ממנו (פרק ה, פסוקים א-ד); המשכן, המרכז הציבורי, הוא המקום שאליו מביאים כסף שנגזל ממי שמת חסר יורשים (פרק ה, פסוקים ה-י); המשכן מסייע להשכין שלום בין איש לאשתו, על ידי סילוק חשדות בדבר נאמנותה אליו (פרק ה, פסוקים יא-לא); המשכן הוא המוקד לשאיפתו של כל מי שאינו כהן להשיג קדושה, וזאת באמצעות הנזירות (פרק ו, פסוקים א-כא); והמשכן הוא גם המקור לברכת הכוהנים הנשלחת ממנו לכל המחנה וחלה על כולו (פרק ו, פסוקים כב-כז).

לאחר שרשרת הלכתית זו מספרת התורה באריכות רבה על חנוכת המשכן על ידי נשיאי העדה (פרק ז). מה ההסבר לאריכות זו המוגזמת בעליל? ייתכן שהסיבה לכך היא הרצון להדגיש אותה, שהרי הערך המיוצג בה הוא הערך המרכזי של ספר במדבר - מחויבותו של העם למשכן והנוכחות של האל בלב המחנה.

פרק ח מוקדש לפריבילגיה של הכוהנים (העבודה במשכן והדלקת המנורה) ולהקדשת הלוויים, המסמלים, כפי שראינו בלימוד בשבוע שעבר, את הקשרים שבין הקודש לבין העם.

מבין הפרשיות הללו בחרנו להתמקד בלימוד זה בפרשת הנזיר, התופסת את רובו של פרק ו.

הנזיר מכונה בתורה 'קדוש' (במדבר פרק ו, פסוק ה). ננסה לעיין בפרשה וללמוד דבר או שניים על הקדושה.

מיהו הנזיר?

הנזיר, או הנזירה (שנאמר 'איש או אשה'), מקבל על עצמו שורת איסורים מרצונו החופשי. ההבדל המהותי בינו לבין הכהן הוא שכל אדם יכול להגיע למעמד קדוש זה, בניגוד לכהן שנולד למעמד מיוחס. נשווה בין דיני הנזיר המופיעים בפרקנו לדיני הכהן המופיעים בספר ויקרא וביחזקאל:

* **איסור שתיית יין:** כמו לכהן, גם לנזיר אסור לשתות יין. בעניין זה האיסור על הנזיר חמור יותר מזה של הכהן - לכהנים אסור לשתות ביום שבו הם עובדים במקדש; ואילו לנזיר אסור לשתות בכל תקופת הנזירות שלו ונאסר עליו אף לאכול ענבים, צימוקים, ו'מכל אשר יצא מגפן היין' .
* **איסור גילוח השיער:** כמו לכהן, גם לנזיר אסור לגלח את שערו וגם כאן האיסור שלו חמור יותר מזה של הכהן. על הכוהנים נאמר 'וגלח לא יגלחו ופרע לא ישלחו', כלומר עליהם לשמור על תספורת קצרה מבלי לגלח את ראשם; ואילו הנזיר צריך לגדל פרע את שערו ולא לקצרו כלל כל תקופת הנזירות (במדבר ו, ה).
* **איסור הטומאה:** כמו הכהן, גם לנזיר אסור להיטמא למתים, כלומר להימצא בסמוך לגופת מת. גם כאן האיסור המוטל עליו חמור יותר, ודומה לאיסור החל על הכהן הגדול: לכהן רגיל ('הדיוט', במינוח של חז"ל) מותר להשתתף בהלוויית אביו או אמו, ואילו על הנזיר ועל הכהן הגדול נאסר אפילו זה.
* **קורבן סיום / התחלה:** בדומה לקורבן ההקדשה של הכוהנים (בתחילת כהונתם), הכולל הנפת לחם ובשר; גם בקורבן הנזיר המתבצע בסיום תקופת הנזירות, נכללת הנפת לחם ובשר.

מה אנו לומדים מהשוואה זו? נראה שקדושת הנזיר דומה לקדושת הכוהנים אבל עולה עליה. כאמור, הנזיר לא נולד למעמד הקדושה אלא בוחר בו, ובניגוד לכהונה, גם אישה יכולה להיות נזירה. הנזיר למעשה פורץ ביוזמתו ובמעשיו אל עולם הכוהנים בכוח רצונו לקבל על עצמו את הקדושה.

פרשת הנזיר מלמדת שכל אדם יכול להתקדש, זכות זו אינה שמורה לכוהנים בלבד. כך קובע גם בעל ילקוט שמעוני: 'מעיד אני עלי את השמים ואת הארץ: בין גוי בין ישראל, בין איש בין אשה, בין עבד בין שפחה, הכל לפי מעשיו של אדם - רוח הקדש שורה עליו!' (ילקוט שמעוני שופטים ד)

אבל בנקודה זו יש גם סיכון שמפניו חז"ל הזהירו: הנזיר, שקיבל על עצמו את הקדושה מרצונו, בעצם מעשהו מתנשא מעל הציבור. ההחלטה שלו עשויה להתפרש כאליטיסטית, כאילו הנזירות מקרבת אותו לקב"ה יותר משאר הציבור שלא קיבל על עצמו אותם איסורים. האם מי שמחמיר על עצמו במצוות ומקפיד יותר מאחרים הוא אכן טוב יותר מהם? בניגוד לכוהנים שהוטלו אל תפקידם ונאלצים לשמור על האיסורים המוטלים עליהם מכוח מעמדם – הנזיר מייצג את היחיד שקיבל על עצמו לחיות חיים של סגפנות אבל בכך גם העמיד את עצמו מעל החברה.

נראה שזו הסיבה להסתייגותם של חז"ל מהנזירות, המתבטאת למשל ביחסם המורכב כלפי שמשון הגיבור: "שִׁמְשׁוֹן הָלַךְ אַחַר עֵינָיו, לְפִיכָךְ נִקְּרוּ פְלִשְׁתִּים אֶת עֵינָיו" (סוטה א, ח). אל מול הנזיר, השואף להצטיין בעיני הקב"ה בזכות נדרו ומעשיו, ומול הכהן המורם מעם במערכת לא שוויונית – העמידו חז"ל את תלמיד החכמים המצטיין בזכות לימוד התורה שלו ועיונו בה. גם הוא וגם הנזיר יוצאים מנקודת פתיחה שווה ושואפים להצטיין בדרכם, ולהתקרב באמצעותה לאל, אך העיון והלימוד הם בעיני חז"ל ערך גבוה יותר המזכה את העם כולו.

ומי עדיף בעינינו? האם איש המעשה או איש הלימוד? האם מי שמביע את שאיפותיו להתעלות באמצעות מעשים סמליים, כמו הנזיר - או מי שמביע אותן במילים וביצירתן? ואולי יש בעינינו אדם אידיאלי שונה משניהם?